CELEX: 32010R1232
Language: hu
Date: 2010-12-15 00:00:00
Title: Az Európai Parlament és a Tanács 1232/2010/EU rendelete ( 2010. december 15. ) az Írországért Nemzetközi Alap részére nyújtott európai uniós pénzügyi hozzájárulásról (2007–2010)

30.12.2010   
            
            
               HU
            
            
               Az Európai Unió Hivatalos Lapja
            
            
               L 346/1
            
         AZ EURÓPAI PARLAMENT ÉS A TANÁCS 1232/2010/EU RENDELETE
   (2010. december 15.)
   az Írországért Nemzetközi Alap részére nyújtott európai uniós pénzügyi hozzájárulásról (2007–2010)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 175. cikkére és 352. cikkének (1) bekezdésére,
   tekintettel az Európai Bizottság javaslatára,
   a jogalkotási aktus tervezetének a nemzeti parlamenteknek való továbbítását követően,
   tekintettel az Európai Gazdasági és Szociális Bizottság véleményére (1),
   a Régiók Bizottságával folytatott konzultációt követően,
   rendes jogalkotási eljárás keretében, figyelembe véve az Európai Unió működéséről szóló szerződés 352. cikke (1) bekezdésében előírt, egyhangú tanácsi határozathozatalra vonatkozó követelményt (2),
   mivel:
   
               (1)
            
            
               Az Írországért Nemzetközi Alapot (a továbbiakban: az Alap) 1986-ban hozta létre az Írországért Nemzetközi Alapról szóló, Írország kormánya, valamint Nagy-Britannia és Észak-Írország Egyesült Királyságának kormánya között 1986. szeptember 18-án megkötött megállapodás (a továbbiakban: a megállapodás) annak érdekében, hogy az 1985. november 15-i angol-ír megállapodásban meghatározott egyik célkitűzés végrehajtásaként előmozdítsa a gazdasági és társadalmi haladást, és Írország-szerte bátorítsa a nacionalisták és az unionisták közötti kapcsolatot, párbeszédet és megbékélést.
            
         
               (2)
            
            
               Az Unió – elismerve, hogy az Alap célkitűzései tükrözik az uniós célkitűzéseket – 1989 óta pénzügyi hozzájárulást nyújt az Alap számára. Az Írországért Nemzetközi Alap részére nyújtott közösségi pénzügyi hozzájárulásról szóló, 2005. január 24-i 177/2005/EK tanácsi rendelet (3) értelmében a 2005–2006-os időszakra a 2005. és 2006. évre egyaránt évente 15 millió EUR-t különítettek el a közösségi költségvetésből. Az említett rendelet 2006. december 31-én hatályát vesztette.
            
         
               (3)
            
            
               A 177/2005/EK rendelet 5. cikkének megfelelően elvégzett értékelések megerősítették, hogy továbbra is szükség van az Alap tevékenységeinek támogatására, és tovább kell erősíteni a célkitűzések szinergiáit és a koordinációt a strukturális alapok beavatkozásaival, különös tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelettel (4) összhangban felállított, az Észak-Írországban és Írország határ menti megyéiben a békéért és a megbékélésért indított különprogramra (a továbbiakban: PEACE program).
            
         
               (4)
            
            
               Az észak-írországi békefolyamat 2006. december 31-ét követően is szükségessé teszi az Alap uniós támogatását. A békefolyamat terén tett különleges erőfeszítések elismeréseként a 2007–2013-as időszakra további támogatást különítettek el a strukturális alapokból a PEACE-program részére, az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendelet (5) II. mellékletének 22. pontja szerint.
            
         
               (5)
            
            
               Az Európai Tanács 2005. december 15–16-i brüsszeli ülésén felszólította a Bizottságot arra, hogy tegye meg a szükséges lépéseket a közösségi támogatás fenntartására az Alap 2010-ig tartó tevékenységének utolsó, meghatározó szakaszára.
            
         
               (6)
            
            
               E rendelet fő célkitűzése, hogy támogassa a békét és megbékélést egy sor olyan tevékenység révén, amelyek a strukturális alapokhoz tartozóknál szélesebb körűek és meghaladják a gazdasági és szociális kohézióra vonatkozó uniós politika kereteit.
            
         
               (7)
            
            
               Az Alapnak nyújtott uniós hozzájárulások a 2007., 2008., 2009. és 2010. évre vonatkozó pénzügyi hozzájárulás formájában kell, hogy megvalósuljanak, és ily módon az Alap megszűnésével egyidejűleg véget érnek.
            
         
               (8)
            
            
               Az uniós hozzájárulások elosztásakor az Alapnak elsőbbséget kell biztosítania a határokon vagy közösségeken átnyúló projekteknek oly módon, hogy azok kiegészítsék a PEACE-program által a 2007–2010-es időszakban finanszírozott tevékenységeket.
            
         
               (9)
            
            
               A megállapodással összhangban az Alap valamennyi pénzügyi támogatójának megfigyelőként részt kell vennie az Alap igazgatótanácsának ülésein.
            
         
               (10)
            
            
               Elengedhetetlen megfelelő koordinációt biztosítani az Alap tevékenységei és a strukturális alapok által az Európai Unió működéséről szóló szerződés 175. cikke értelmében finanszírozott tevékenységek – különösen a PEACE-program – között.
            
         
               (11)
            
            
               Ez a rendelet az Alap teljes időtartamára olyan pénzügyi keretösszeget határoz meg, amely az éves költségvetési eljárás keretében a költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság közötti 2006. május 17-i intézményközi megállapodás (6) 37. pontja szerinti elsődleges hivatkozási alapot jelenti a költségvetési hatóság számára.
            
         
               (12)
            
            
               Az Alapnak nyújtott uniós hozzájárulások összege a 2007., 2008., 2009. és 2010. évre folyó értéken évi 15 millió EUR.
            
         
               (13)
            
            
               A tevékenység végső (2006–2010 közötti) szakaszát elindító, „Sharing this Space” („Együttélés”) elnevezésű Alap-stratégia a következő négy kulcsterületre összpontosul: a megbékélést elősegítő alapok kialakítása a leginkább marginalizált közösségek tekintetében, a megosztott közösségek közötti kapcsolati hidak építése, egy integráltabb társadalom felé történő elmozdulás, valamint örökség hátrahagyása. Következésképpen mind az Alap, mind e rendelet végső célja az, hogy ösztönözze a közösségek közötti megbékélést.
            
         
               (14)
            
            
               Az uniós támogatás hozzájárul a tagállamok és népeik közötti szolidaritás erősítéséhez.
            
         
               (15)
            
            
               Az Alap által nyújtott támogatás kizárólag abban az esetben tekinthető hatékonynak, ha fenntartható gazdasági és társadalmi javulást eredményez, és nem más köz- vagy magánkiadások helyettesítésére használják fel.
            
         
               (16)
            
            
               Az Írországért Nemzetközi Alap részére nyújtott közösségi pénzügyi hozzájárulásról (2007–2013) szóló, 2006. december 21-i 1968/2006/EK tanácsi rendelet (7) meghatározta a pénzügyi referenciaösszeget az Alap végrehajtásához a 2007–2010 közötti időszakra.
            
         
               (17)
            
            
               A C-166/07 sz., Európai Parlament kontra Európai Unió Tanácsa ügyben 2009. szeptember 3-án hozott ítéletében (8) a Bíróság megsemmisítette az 1968/2006/EK rendeletet, mivel kizárólag az Európai Közösséget létrehozó szerződés (EK-Szerződés) 308. cikkén alapult, és úgy ítélkezett, hogy a megfelelő jogalapot az EK-Szerződés 159. cikkének harmadik bekezdése és 308. cikke adja. A Bíróság ugyanakkor azt is kimondta, hogy az 1968/2006/EK rendelet joghatásai fennmaradnak a megfelelő jogalapok alapján elfogadott új rendelet ésszerű határidőn belül történő hatálybalépéséig, és hogy az 1968/2006/EK rendelet megsemmisítése nem érinti az említett rendelet alapján már végrehajtott kifizetések vagy vállalt kötelezettségek érvényességét. Ezért a jogbiztonság érdekében szükséges rendelkezni e rendelet 6. cikkének visszamenőleges hatállyal történő alkalmazásáról, mivel az a teljes 2007–2010 közötti programidőszakra vonatkozik,
            
         ELFOGADTA EZT A RENDELETET:
   1. cikk
   Az Írországért Nemzetközi Alap (a továbbiakban: az Alap) végrehajtására szolgáló pénzügyi keretösszeg a 2007–2010. évi időszakra 60 millió EUR.
   Az éves előirányzatokat a költségvetési hatóság engedélyezi a pénzügyi keret korlátain belül.
   2. cikk
   A hozzájárulásokat az Alap az Írországért Nemzetközi Alapról szóló, Írország kormánya, valamint Nagy-Britannia és Észak-Írország Egyesült Királyságának kormánya között létrejött, 1986. szeptember 18-i megállapodással (a továbbiakban: a megállapodás) összhangban használja fel.
   A hozzájárulások elosztásakor az Alap elsőbbséget biztosít a határokon vagy közösségeken átnyúló projekteknek oly módon, hogy azok kiegészítsék a strukturális alapok – és különösen az Észak-Írországban és Írország határ menti megyéiben a békéért és a megbékélésért indított különprogram (a továbbiakban: PEACE-program) – által finanszírozott tevékenységeket.
   A hozzájárulások felhasználása oly módon történik, hogy az érintett területeken fenntartható gazdasági és társadalmi javulás következzék be. A hozzájárulások nem használhatók fel más köz- és magánkiadások helyettesítésére.
   3. cikk
   A Bizottság megfigyelőként képviseli az Uniót az Alap Igazgatótanácsának ülésein.
   Az Alap megfigyelőként képviselteti magát a PEACE-program és adott esetben a strukturális alapok más beavatkozásainak támogatás-felügyeleti bizottsága ülésein.
   4. cikk
   A Bizottság – az Alap Igazgatótanácsával együttműködve – valamennyi szinten megfelelő eljárásokat határoz meg az Alap és a strukturális alapok érintett beavatkozásai, különösen a PEACE-program szerint felállított irányító hatóságok és végrehajtó szervek közötti koordináció elősegítése érdekében.
   5. cikk
   A Bizottság – az Alap Igazgatótanácsával együttműködve – megfelelő nyilvánosságra hozatali és tájékoztatási eljárásokat határoz meg az Alapból finanszírozott projektekhez nyújtott uniós hozzájárulások nyilvánosságra hozatala érdekében.
   6. cikk
   Az Alap 2008. június 30-ig benyújtja a Bizottságnak a tevékenységeinek lezárására vonatkozó stratégiáját (lezárási stratégia), amely a következőket tartalmazza:
   
               a)
            
            
               cselekvési terv, amely tartalmazza a tervezett kifizetéseket és a felszámolás előre látható időpontját;
            
         
               b)
            
            
               a kötelezettségvállalások visszavonására irányuló eljárás;
            
         
               c)
            
            
               az Alap lezárásakor meglévő maradványösszegek és megkapott kamatok kezelése.
            
         Az Alap részére ezután történő kifizetések feltétele, hogy a Bizottság jóváhagyja a lezárási stratégiát. Amennyiben a lezárási stratégia 2008. június 30-ig nem kerül benyújtásra a Bizottsághoz, úgy az Alap részére addig szünetelnek a kifizetések, ameddig a stratégia meg nem érkezik.
   7. cikk
   (1)   A hozzájárulásokat a Bizottság kezeli.
   Figyelemmel a (2) bekezdésre is, az éves hozzájárulás részletekben való kifizetése a következőképpen történik:
   
               a)
            
            
               az első, 40 %-os előleg folyósítására azt követően kerül sor, hogy a Bizottság megkapta az Alap Igazgatótanácsának elnöke által aláírt kötelezettségvállalást, amely szerint az Alap betartja az e rendeletben előírt, a hozzájárulás nyújtásához kapcsolódó feltételeket;
            
         
               b)
            
            
               a második, 40 %-os előleget hat hónappal később folyósítják;
            
         
               c)
            
            
               az utolsó, 20 %-os részlet kifizetésére az után kerül sor, hogy a Bizottság megkapta és elfogadta az Alap éves tevékenységéről készült jelentést és a kérdéses évre vonatkozó ellenőrzött zárszámadását.
            
         (2)   A Bizottság – egy-egy részlet kifizetése előtt – az egyes kifizetések tervezett időpontjában az Alap készpénzegyenlege alapján megvizsgálja annak pénzügyi szükségleteit. Amennyiben a vizsgálat szerint az Alap pénzügyi szükségletei nem indokolják valamely részlet kifizetését, az érintett kifizetést fel kell függeszteni. A Bizottság e felfüggesztést az Alap által benyújtott új információk alapján azonban felülvizsgálja, és a kifizetéseket azok indokoltsága esetén haladéktalanul tovább folyósítja.
   8. cikk
   Olyan művelet esetében, amely valamely strukturális alap beavatkozása keretében pénzügyi támogatásban részesül vagy részesülhet, az Alapból származó hozzájárulás csak akkor biztosítható, ha a strukturális alapokból származó pénzügyi támogatásnak és az Alapból származó hozzájárulás 40 %-ának összege nem haladja meg a művelet összes támogatható költségének 75 %-át.
   9. cikk
   A lezárási stratégiában előirányzott felszámolási időpont előtt hat hónappal, vagy – amennyiben az korábban bekövetkezik – a 7. cikk (1) bekezdésének második albekezdése c) pontjában említett utolsó kifizetés után hat hónappal be kell nyújtani a Bizottsághoz a végső jelentést, és ennek tartalmaznia kell minden olyan információt, amely lehetővé teszi a Bizottság számára, hogy értékelje a támogatás végrehajtását és az Alap céljainak elérését.
   10. cikk
   Az utolsó évi hozzájárulást a pénzügyi szükségletek 7. cikk (2) bekezdésében említett vizsgálatát követően kell kifizetni, feltéve, hogy az Alap teljesítménye megfelel a lezárási stratégiának.
   11. cikk
   A kiadások támogathatóságának végső időpontja 2013. december 31.
   12. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   A 6. cikket 2007. január 1-jétől kell alkalmazni.
   Ez a rendelet 2010. december 31-én hatályát veszti.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Strasbourgban, 2010. december 15-én.
      
         
            az Európai Parlament részéről
         
         
            az elnök
         
         J. BUZEK
      
      
         
            a Tanács részéről
         
         
            az elnök
         
         O. CHASTEL
      
   
   
      (1)  2010. április 29-i vélemény (a Hivatalos Lapban még nem tették közzé).
   
      (2)  Az Európai Parlament 2010. június 15-i álláspontja (a Hivatalos Lapban még nem tették közzé) és a Tanács 2010. december 10-i határozata.
   
      (3)  HL L 30., 2005.2.3., 1. o.
   
      (4)  HL L 161., 1999.6.26., 1. o.
   
      (5)  HL L 210., 2006.7.31., 25. o.
   
      (6)  HL C 139., 2006.6.14., 1. o.
   
      (7)  HL L 409., 2006.12.30., 86. o.
   
      (8)  A C-166/07. sz., Parlament kontra Tanács ügyben hozott ítélet (EBHT 2009., I-7135. o.).